Proba de Matematică de la Evaluarea Națională 2020 nu a fost susținută de toți elevii din Iași. Doi dintre ei sunt internați în spital din cauza COVID-19.
Doi elevi din Iași nu au susținut miercuri proba de Matematică de la Evaluarea Națională pentru că sunt internați în spital, după ce au fost depistați cu COVID-19. Alți 13 absolvenți de clasa a opta sunt în izolare la domiciliu. Procentul general de participare la examen în județul Iași este de 87,96%.
Prezența la proba de Matematică a examenului de Evaluare Națională a fost în județul Iași de 87.98%. Au participat 6.513 candidați din totalul celor 7.402 absolvenți de clasa a opta înscriși la examen.Doi dintre cei care au lipsit sunt spitalizați, iar alți 13 sunt în izolare la domiciliu."Sunt doi elevi spitalizați, fiind cazuri de COVID-19: un elev de la Liceul cu Program Sportiv Iași, un elev de la Școala Gimnazială Motca, un elev care de altfel se afla în evidențele DSP și care a fost internat marți. Alți 13 elevi se află în izolare la domiciliu și vor putea susține proba în etapa specială a examenului care se va desfășura în zilele de 29 și 30 iunie", a declarat Irina Prodan, inspector în cadrul ISJ Iași.Potrivit acesteia, niciun elev nu a fost depistat la proba de miercuri cu temperatură mai mare de 37,3 grade și nu au fost cazuri de tentative de fraudă.Autorul articolului: Cosmin Pîrv.